Spørgsmål nr.:

TEMA: Ekstreme fællesskaber – Gruppepsykologi og bander

1. Gør rede for de psykologiske problemstillinger i bilaget herunder.
2. Inddrag selvvalgt teori og undersøgelse i en diskussion af, hvorvidt den psykologiske viden giver en god forklaring på, hvorfor bander opstår samt hvad der kan foranledige mennesker til at begå vold og drab.
3. Giv en kritisk vurdering af statistikkerne i bilaget

Bilag: ”Året begynder blodigt i Sverige” Peter S. Benson. Berlingske. 10. januar 2023.

Året begynder blodigt i Sverige. Landet er støvsuget for politifolk i et desperat forsøg på at stoppe volden

 10. januar 2023 Berlingske.dk Peter Suppli Benson

Stockholm kan ikke håndtere den massive voldsbølge i den svenske hovedstad. Drab og eksplosioner tvinger politiet til at hive kriminalfolk ind fra hele Sverige, og situationerne bliver mere og mere desperat.

Bagved det hele gemmer sig historien om en ung død rapper og en flok betjente, der trængte frygteligt til ferie.

Der skulle en vågen nabo til for at opdage, at der var sket en forbrydelse - ja, faktisk et mord.

Bilen stod korrekt parkeret i sin bås udenfor det grårøde etagebyggeri i forstaden.

Men manden i bilen skulle ingen steder - han var død, dræbt af skud.

Og måske var det ingen tilfældighed, at det blev en forbipasserende, der fandt den døde mand i bilen, tidligt om morgenen, første juledag 2022.

For selvom den lokale politistation i Stockholm-forstaden Rinkeby ligger ganske få hundrede meter væk, og politipatruljerne normalt kører nonstop i det udsatte ghettoområde, så var politiet pludseligt underligt fraværende i området.

Det faktum er nu blevet et hedt diskussionsemne i det svenske efter drabet på 27-årige Mehdi »Dumle« Sachit - et drab, der har udløst en regulær voldsbølge i den svenske hovedstad.

For hvor var politiet, spørger kritikerne?

Svaret er både enkelt og overraskende.

En god del af de meste erfarne politifolk var nemlig gået på juleferie - og den slags har konsekvenser, lyder det fra en dreven bandeekspert.

»Det er ingen tilfældighed. De (banderne, red .) ved, at der er lavere bemanding end normalt. Det er ikke den normale type kompetent personale, der har den dybe information om disse konflikter, der arbejder på det tidspunkt,« lyder det i SVT fra kriminalreporter Diamant Salihu, der regnes for en af Sveriges mest vidende på bandeområdet og blandet andet har skrevet bogen »Tills alla dör« om bandekrigen i Sverige.

Ingen ved, om flere politifolk på gaderne kunne have forhindret mordet på Mehdi »Dumle« Sachit. Men sikkert er det, at hverdagen ikke har været den samme i den svenske hovedstad siden.

For på bare tre uger har Stockholm oplevet tre bandedrab og 9-10 eksplosioner ved boligejendomme rundt omkring i byen, og ingen tror, at det slutter her.

Det får nu politiet til at reagere. Og det kan mærkes i mange svenske byer, der nu i det store hele er støvsuget for politifolk.

Der er tvivl om det præcise tal.

Nogle siger, at Sverige rundede 64 banderelaterede skuddrab i 2022. Andre mener, at det er færre eller flere, fordi det kan være kompliceret at fastslå, at et skuddrab har direkte bandekoblinger.

Uanset hvad, så er antallet af dræbte en ny kedelig rekord for Sverige.

I 2021 blev 45 skuddræbt i Sverige, og landet står midt i en volds- og kriminalitetsbølge, der skyller gennem de indvandrertunge betonforstæder, videre gennem storbyerne og ud i stadig flere af de normalt så idylliske svenske provinsbyer.

Nu ruller bølgen så i Stockholm, hvor drabet på Mehdi »Dumle« Sachit har udløst tre drab og en række sprængninger, når hævn og modhævn udveksles mellem banderne.

Politiet i Stockholm har netop gennemgået antallet af bandesager - og optalt, hvor mange bandemedlemmer, der netop nu sidder anholdte eller varetægtsfængslede i og omkring den svenske hovedstad.

Ifølge politiet arbejder man for tiden på 379 banderelaterede sager , mens hele 175 bandemedlemmer fra Stockholm sidder fængslede, nogle afventende en dom, andre i varetægt, mens politiet undersøger mulige kriminelle forhold.

»En del af de problemer, Stockholm oplever nu er, at mange ældre bandeledere har fået lange fængselsstraffe. De unge bruger tomrummet til at kæmpe om magten og udfordre hinanden. Det er mennesker, som er ligeglade og klar til at løbe ekstreme risici,« siger SVTs Diamant Salihu.

Den nye voldsbølge presser politiet i Stockholm så voldsomt, at man nu er gået i gang med at hente kriminalpolitifolk og gadebetjente til hovedstaden, hvor de skal hjælpe med at bremse voldsbølgen.

I dag arbejder omkring 180 politifolk med bandebølgen i Stockholm. Heraf kommer en betydelig del - måske op mod 100 - fra politiet i andre svenske regioner og fra centrale politienheder, som nu må stille op for at hjælpe de trængte kolleger i Stockholm.

Allerede i 2021 måtte svensk politi overføre et stort antal politifolk til Stockholm, fordi hovedstaden også dengang var trængt af banderne.

Dengang blev omkring 180 politifolk midlertidigt sendt til byen, hvor de aflastede de trængte lokale politifolk.

Det er uklart, hvor længe de ekstraindkaldte politifolk skal forblive i Stockholm. Men som udgangspunkt kan den ekstraordinære indsats blive fastholdt i seks måneder.

Det er ikke bevist, men noget taler for, at Mehdi »Dumle« Sachit blev dræbt af ren og skær hævn.

Den 27-årige var en mand, som havde nære venner, men formentlig endnu flere hævntørstige fjender, i den svenske bandeverden.

Han havde en fortid i den kendte svenske bande Dödspatruljen og var i perioder flygtet til Spanien, fordi han frygtede for sit liv.

Og så har han - på rygteplan - været omtalt som stikker . Nogle mente at vide, at han var meddeler for svensk politi, blandt andet fordi han frygtede for sit liv og dermed sikrede sig ekstra politibeskyttelse.

Men måske er han mest kendt for sin relation eller sit venskab med den dræbte svenske rapper Einár, den blot 19-årige kendisrapper, der blev skudt i en port i Stockholm i oktober 2021.

For det viste sig, at Mehdi »Dumle« Sachit var manden, der havde aftalt at mødes med Einár den aften, hvor han blev skudt.

Det har fået nogle til at beskylde Mehdi »Dumle« Sachit for at have lokket Einár i et baghold.

Andre siger, at det er nonsens, og at de to var nære venner.

Endnu er ingen blevet dømt for drabet på Einár, selvom svensk politi har flere navngivne bandemedlemmer under konkret mistanke for både drabet og bestillingen af drabet.

Siden Mehdi »Dumle« Sachit blev skudt og dræbt er yderligere to unge mænd blevet dræbt i Stockholm, ligesom der har været flere bombesprængninger og skudangreb på ejendomme, hvor navngivne implicerede i drabet på Einár har bopæl.

Politiet vil ikke sige, om der er en direkte kobling mellem drabene på Einár og Mehdi og den efterfølgende voldsbølge.

Nogle mener, at Stockholm i stedet er blevet ramt af en kedelig cocktail, hvor drabene, sprængningerne og skyderierne er en del af en negativ hævnspiral

Tesen er, at et angreb udløser et nyt angreb, uden at der er nogen egentlig udløsende uenighed bag. At grupperne i henholdsvis Rinkeby nord for Stockholm og Farsta syd for Stockholm udveksler angreb, og at det gør det så uendeligt svært for politiet at stoppe.

Nu får Stockholms politi i det mindste massiv hjælp fra resten af det svenske politikorps. Og sikkert er det, at der venter en stor opgave for at forhindre, at Sverige igen skal opleve en drabsrekord.

Peter Suppli Benson er Berlingskes nordiske korrespondent.

Afsted til hovedstaden

Ekkoet fra Einár

* Rapperen Einár, som egentlig hed Nils Kurt Erik Einar Grönberg, blev likvideret i oktober 2021. Nogle mener, at det skyldes hans tætte relation til medlemmer af banden Dödspatruljen - og at deres fjender ville ramme bandens »husrapper« . Fold sammen Læs mere
* Foto: Arkivfoto: Henrik Montgomery/TT/Ritzau Scanpix